
1 Løynd minoritet

Kva tenkjer du på når du høyrer ordet funksjonshemma? Tenk deg at du kan seie kva som helst. Tør du?

Dei fleste tenkjer nok på ein rullestol. På «Tangerudbakken», «Team Pølsa» eller «A-laget». Sjølv har eg tenkt på eit blått skilt på ei toalettdør eller spraymåla på asfalten på ein parkeringsplass. Det universelle tilgjengelegsymbolet, ein forenkla manuell rullestol. Eller ein kvit stokk. Ein hund med vest og bøyel. Typiske, innlærde og synlege markørar på at ein ikkje heilt går i eitt med mengda. At ein er annleis, i mindretal.

Attende til bibelsk tid har funksjonshemma vore ein del av dagleglivet og samfunnet. Men det var lovfesta at dersom ein høyrde til denne gruppa, var ein urein. Funksjonsnedsetjing var eit resultat av menneskeleg synd og måtte ikkje kome i kontakt med, og ureine, det heilage. Difor fekk ein ikkje ha opphøgde roller i samfunnet, som å vere prest, delta i religiøse samlingar, måltid og ritual. Ein vart sosialt utestengd, og ein fekk heller ikkje ha samfunnsmessige plikter, som å delta i krig. [1]

Frå den greske antikken og i førkristen tid i Noreg finn ein spor av at born fødde med såkalla synlege, kroppslege avvik har vore sett på med skam og frykt. Sjølv små skilnader var nok, som å ha eit par samanvaksne fingrar. Desse borna representerte ei straff frå høgare makter, eit teikn på harmen frå gudane. Og slike «deformerte» born vart offer for utburd, sette ut for å døy. [2] Dei som representerte eit avvik frå det som var utsjånadsmessig normalt for arten menneske.

Seinare, i mellomalderen, oppstod eit velgjerdssyn på sjuke og funksjonshemma. Som ein del av Guds skaparverk som ein måtte hjelpe, elske og ta vare på. I enkelte samanhengar oppstod det òg eit skilje mellom fattige og sjuke som trong pleie, og dei som hadde funksjonsnedsetjingar som ikkje kunne kurerast. Var ein sjuk, kunne ein vere omfatta av ulike ordningar i samfunnet, til dømes å få plass på eit herberge. Men hadde ein ei funksjonsnedsetjing eller ein sjukdom som ikkje kunne kurerast, som at ein mangla ein lem, var blind eller spedalsk, vart ein utelaten. Då kunne ein ikkje betraktast som sjuk og hjelpetrengande. I nesten hundre år galdt såkalla «Ugly laws» i USA. [3] Lovverk som skulle hindre «sjuke, lemlesta, skamferte eller på nokon måte deformerte» personar frå å opphalde seg synleg på offentleg stad. [4] Lovverket galdt i hovudsak fattige og tiggarar med synlege funksjonsnedsetjingar mellom midten av 1860-åra og byrjinga av 1970-åra. Slik er fenomenet funksjonshemming gjennom historia noko som heile tida eksisterer i eit grenseland mellom normalt og unormalt, straff og omsorg, myte og røynd. Innanfor eller utanfor. Ofte som ein negativ konsekvens, eit teikn på vondskap, eller som lærepenge eller utmaning for å teste det gode i mennesket.

Historia går heller ikkje berre framover.

Mellom 1939 og 1945 køyrde grå 30-seters bussar av merket Mercedes-Benz jamleg opp bakken til høgda Mönchberg i den tyske landsbyen Hadamar. Vindauga på bussane var måla over og tildekte med gardiner. Dei køyrde rundt høgrefløya på eit stort murbygg og inn i bussgarasjen på baksida, eit trebygg med ei dør til kvar av dei tre bussane. Når motorduren stilna, lyktene var sløkte og garasjedørene stengde, kom tre tital menneske med ulike funksjonsnedsetjingar ut. Så forsvann dei inn i det store sjukehusliknande bygget utanfor garasjen, gjennom ein slusekorridor.

I eit rom som likna ein ankomsthall, vart menneska med ulike funksjonsnedsetjingar bedne om å kle av seg og ta på seg gamle militærfrakkar som låg klare og venta. Deretter vart dei tekne med inn i eit nytt rom, der kontorpersonalet noterte ned personopplysningane deira og ein dokter fastsette ei falsk dødsårsak. I neste rom vart vekt og mål skrivne ned, og kvart av dei 30 menneska vart fotografert. Så bar det ned betongtrappa til kjellaren. Inn gjennom tunge luftverndører, til eit lyst, flislagt rom med dusjhovud montert på veggen. «For å dusje», sa personalet, før ein låste, sikra dei tunge dørene og opna ein ventil. Romet med sjakkrutegolv vart fylt med ein lukt- og smakfri gass. Det vart ikkje brukt Zyklon B, blåsyregass, i Hadamar.

Ein time seinare vart gassen, karbonmonoksid, drenert og dørene opna.

Vegg i vegg med dusjromet stod eit disseksjonsbord i stein. Og på den andre sida av kjellaren, mellom lageret med haugar av kol og dusjromet, var to store forbrenningsomnar i bruk dag og natt. Ut av pipa steig det tjukk, svart og illeluktande røyk. Mellom innbyggjarane, sjølv blant borna, gjekk det historier om kva som føregjekk på høgda.

– Du er galen, pass deg, elles hamnar du i omnen i Hadamar! erta ein.

I 1922 hadde boka Die Freigabe der Vernichtung lebensunwerten Lebens [Løyve til å gjere til inkjes liv utan livsens rett] [5] blitt gjeven ut i Tyskland, og i 1933 var arvehygienelova innførd, lova om å hindre arveleg sjuke avkom. Lova er omtala som den første raselova. Rundt 400 000 funksjonshemma vart tvangssteriliserte som direkte følgje av henne mellom 1933 og 1945, [6] 360 000 av dei før 1939. Mange døydde av skadane etter inngrepa, ofte som resultat av sprøyter med etsande kjemikaliar sette direkte i indre kjønnsorgan. Fleire tok livet av seg. Samstundes rådde det tvil om desse sjukdomane og tilstandane faktisk var arvelege.

I 1938 sette den funksjonshemma guten til Knauer-familien startskotet for eutanasiprogrammet til nazistane, offisielt kalla Aktion T4, etter Tiergartenstraße 4, gata i Berlin der administrasjonen av programmet låg. Guten var både «blind, idiot og deformert», meinte dokterane. Han mangla eit bein og delar av ein arm. [7] Dei kunne difor ikkje rettferdiggjere å halde eit slikt barn, ein slik skapnad, i live. Far til guten bad personleg Adolf Hitler om å sørgje for at sonen mista livet. I 1939 vart så alle foreldre til funksjonshemma born pålagde meldeplikt til politiet. Først galdt det born under tre år, seinare vart det utvida til born og unge under 17 år. Mellom 5000 og 25 000 born mista livet som følgje av eit eige barneeutanasiprogram i åra 1939 til 1945.

Ein stad mellom 70 000 og 250 000 funksjonshemma, vaksne og born, vart utrydda i tyske T4-drapssenter som NS Tötungsanstalt Hadamar før og under den andre verdskrigen. T4-programmet vart formelt avslutta i 1941 etter offentlege reaksjonar frå kyrkjeleg hald. [8] Men drapa på funksjonshemma heldt fram, no i regi av institusjonane sjølv. Denne fasen blir kalla «Wilde Euthanasie», den ville eutanasien. Difor er det faktiske talet truleg mykje høgare og kan vere nærare ein million. [9] Ein rekna heller ikkje med dei som vart funksjonshemma og sjuke i og utanfor konsentrasjonsleirane og drepne når dei ikkje lenger var i stand til å arbeide. [10] «Gnadentod», «Den vakre død», var ein del av løysinga på dei økonomiske krisetidene etter den første verdskrigen. Tankegodset om mindreverdige gen spreidde seg òg til Noreg, mellom andre gjennom farmasøyten Jon Alfred Mjøen. [11] Ideen om «lebensraum», eugenikk og arvehygiene legitimerte utveljing og eliminering av menneske med såkalla mindreverdige gen. I drapssenter som Hadamar perfeksjonerte nazistane metoden dei nokre år seinare skulle bruke på jødar i konsentrasjonsleirane. Gasskammer «forkledde» som dusjrom. [12] Men fleirtalet av dei som døydde, var det nazistane ville omtala som ariske.

På same måte som nazipropagandaen skulle hjernevaske det tyske folket til å sjå jødane som ein trussel utanfrå, var funksjonshemma sett som ein trussel innanfrå. Ein trussel mot folkehelsa. Det nazistiske propagandaapparatet laga statistikk over byrda «lebensunwertes Lebens» la på den jamne tyskaren. I lærebøkene stod reknestykke over kor mykje ein funksjonshemma person ville koste for samfunnet i tyske reichsmark, til skilnad frå kvar «Vollperson», kvar heile person. [13] Det såkalla «Krankenmorde» var utreinskinga av dei sjuke, svake og uproduktive. Det første kapittelet av holocaust. Men der ein seinare skulle utrydde heile jødiske familiar, måtte ein i større grad halde drapa på funksjonshemma løynde. Fleire veker etter at dottera, sonen eller faren var død, korresponderte administrasjonen på institusjonane med dei pårørande. [14] For å formidle falske årsaker og tidspunkt for dødsfalla. For å be om pengar til ein «verdig seremoni». I nokre tilfelle heldt drapssentra fram med å motta pengar frå helseforsikringsselskap eller frå dei pårørande, før bodskapet om dødsfallet til slutt måtte kome. Til skilnad frå «Den endelege løysinga» vart funksjonshemma drepne nett fordi dei var ariske.

Fram til i dag har det ikkje vore noka erstatning eller oppreising for dei funksjonshemma eutanasioffera. Først i 1980-åra byrja sjukehusa sjølv å tørke støv av arkiva sine og stille spørsmål om det som hadde gått føre seg då institusjonane var under nasjonalsosialistisk styre. Mange av offera og dei etterlatne etter tvangssteriliseringa og eutanasiprogrammet danna Bund der «Euthanasie»-Geschädigten und Zwangssterilisierten e.V. [15] Men fram til i dag har ikkje desse menneska vore rekna som offer for nazismen på same måte som andre marginaliserte grupper, til dømes jødar og homofile. Ikkje før 29. januar 2025. Då vart desse menneska offisielt anerkjende av den tyske Forbundsdagen som offer for nazisme og for nazistisk forfølging. Då krigen var over, fekk to av dokterane i Hadamar dødsstraff, men éin vart omgjord til fengsel på livstid. Sjukepleiarane på institusjonen fekk fengselsstraffer på mellom fire og åtte år. Kontorpersonalet vart heilt frigjevne. Innan 1950-åra var over, var dei aller fleste straffene etter eutanasigjerningane oppheva. Straffeforfølginga av gjerningspersonane har halde fram til vår tid, og dei fleste av dokterane fekk behalde lisensen. Mange av dei heldt fram med å livnære seg innan medisin fram til pensjonsalder. I holocaust-samanheng i Tyskland nyttar ein sjølv i dag ordet eutanasi utelukkande for å skildre drapa og overgrepa på hundretusenvis av funksjonshemma.

Men då medlemslanda i FN etter den andre verdskrigen gjekk saman og laga «Verdserklæringa om dei universelle menneskerettane» i 1948, i håp om at historia aldri skulle utspele seg på nytt, vart ikkje funksjonshemma nemnde som ei av gruppene erklæringa særskilt skulle verne. Heller ikkje då dei to hovudkonvensjonane, om sivile og politiske rettar og om økonomiske, sosiale og kulturelle rettar, kom i 1976. [16] FN-konvensjonen om rettane til funksjonshemmede (CRPD) er den yngste av FNs tolv menneskerettskonvensjonar. Og den første doktorgraden om menneskerettane til funksjonshemma vart avlagd i 2018. [17]

I det 21. hundreåret har verdssamfunnet alt byrja å gløyme konsekvensane av holocaust. Halvparten av unge amerikanarar anten tvilte på eller nekta for at holocaust har eksistert, [18] i 2023.

I nokre samfunn fram til vår tid blir spedborn med synlege funksjonsnedsetjingar drepne. [19] Men i privilegerte samfunn som vårt rår tanken om at historia går framover. Trua på framsteget og vitskapen. I 1970- og 80-åra vart dei 60 spesialskulane for funksjonshemma avvikla i Noreg, mange av dei internatskular. I 1991 følgde institusjonane for funksjonshemma, hovudsakleg for utviklingshemma. Det vart avgjort at «personer med funksjons- og utviklingshemminger skal, etter reformens intensjon, så langt som mulig integreres i samfunnet, gå i barnehage og på ordinær skole, skaffes arbeid og leve et selvstendig liv i et eget hjem». [20] Det hadde eksistert 19 sentralinstitusjonar og 180 internatinstitusjonar i Noreg, i tillegg til daginstitusjonar. 1990-åra vart òg starten på samfunnsretta ordningar som skulle fremje likestilling og byggje ned samfunnsskapte barrierar, som borgarstyrt personleg assistanse. [21] BPA skulle gjere det mogleg for funksjonshemma med assistansebehov å leve sjølvstendige liv og delta i samfunnet.

Men i Noreg i dag er det å ha ein kropp eller eit hovud som er annleis enn «normalen», kulturelt og medisinsk framleis eit avvik. Ein diagnose er ikkje berre ein merkelapp som seier at det er noko som feilar deg, det kan òg vere ein billett til ulike trygdeytingar. Og i 2020-åra blir den offentlege diskursen om funksjonshemma på nytt dreia over på pengar. Når kommunane står i økonomisk krise, blir dei stadig større bufellesskapa, som får fleire og fleire trekk som liknar dei nedlagde storinstitusjonane, [22] på nytt aktuelle. [23] Omgrep som «særleg ressurskrevjande tenester» og «økonomisk belastning» blir synonyme med ei særskild gruppe menneske. Orda kjem frå kommunane sjølv. [24] Samstundes står over 105 000 funksjonshemma med heilt vanlege, gode ressursar som ønskjer seg arbeid, utanfor arbeidslivet. [25] Sjølv om funksjonsnedsetjing og funksjonshemma alltid har eksistert, er det framleis vanskeleg å sjå det som naturleg variasjon.

På verdsbasis er 1,3 milliardar menneske funksjonshemma i 2020-åra, ifølgje Verdshelseorganisasjonen. [26] I Noreg reknar ein at mellom 15 og 20 prosent av folket er funksjonshemma. [27] Verdas, og Noregs, største minoritet. Eg har ikkje rekna meg som ein del av han. Ikkje før no.

